Diari Oficial de la Generalitat Valenciana


Sumari del DOGV 6821, del 18-07-2012 (2012/6704)

Notificació de resolució sobre declaració d'interés comunitari. Expedient número TMW-3418/0974 Dénia.
-----------------------------------------------------------------------------------------------------

### Dades del document

Número de DOGV
:   6821

Data del DOGV
:   18-07-2012

Secció del DOGV
:   V. ANUNCIS - C) ALTRES ASSUMPTES

Número del document
:   2012/6704


Organisme emissor
:   Conselleria d'Infraestructures, Territori i Medi Ambient

Tipus de document
:   Anunci

Notificació de resolució sobre declaració d'interés comunitari. Expedient número STA-2541/0974 Dénia. [2012/6704]  
Pel fet que han resultat infructuoses les gestions realitzades per a efectuar la notificació dirigida a Josefa Gilabert Fornés, en representació d'Excatrans, SL, al domicili que figura en la seua sol·licitud de declaració d'interés comunitari per a l'activitat d'emmagatzematge de terres vegetals a Dénia, d'acord amb el que preveu l'article 59 de la Llei de Règim Jurídic de les Administracions Públiques, s'efectua per este edicte.  
Acte que es notifica:  
El conseller de Medi Ambient, Aigua, Urbanisme i Habitatge, amb data 7 de maig de 2010, va adoptar la resolució que a continuació es transcriu:  
«Vist l'expedient promogut per Josefa Gilabert en representació de la mercantil Excatrans, SL, de sol·licitud de declaració d'interés comunitari per a l'activitat d'emmagatzematge de terres vegetals, en sòl no urbanitzable, en la partida Caragús, polígon 18, parcel·les 326ab, 327, 328ab, 425 i 426 del municipi de Dénia i de conformitat amb els següents antecedents de fet:  
1. En data 30 de juny de 2000 es va presentar declaració d'interés comunitari per a l'activitat d'emmagatzematge de terres vegetals, en sòl no urbanitzable, en la partida Caragús, polígon 18, parcel·les 326ab, 327, 328ab, 425 i 426 del municipi de Dénia.  
Revisada la documentació presentada, es va requerir a l'interessat, en reiterades ocasions, perquè la completara en els termes de la Llei 4/1992, de la Generalitat Valenciana, de 5 de juny, sobre sòl no urbanitzable.  
2. El sòl on es pretén implantar l'activitat es troba classificat pel planejament vigent en el municipi de Dénia com a sòl no urbanitzable comú SNUC-1: zones agrícoles perifèriques d'esmorteïment d'impactes afectats pel PORN (article 6.4.10, zones diferencials en sòl no urbanitzable comú).  
3. Hi ha denúncia per part de l'Associació de Veïns Pinella-Pont de Fusta de Dénia, la qual es transcriu a continuació:  
«Que l'Associació que compareix com a interessada s'oposa absolutament a la concessió en l'àmbit d'actuació de la mencionada DIC a l'esmentada activitat i això basant-se en els arguments següents:  
1. L'òrgan competent municipal per a l'informe favorable és l'Ajuntament Ple i no la Comissió de Govern.  
2. L'esmentada activitat funciona en l'actualitat sense cap autorització ni llicència i això a pesar dels diversos precintes municipals i de l'existència d'un procediment penal per desobediència a l'autoritat (PA 1710 1 Jutjat d'Instrucció núm. 4 de Dénia), com ja vam posar de manifest en un anterior escrit presentat en este Servici el dia 12 de març de 2002 el qual adjuntem com a document núm. 2.  
3. L'esmentada activitat s'exercix en sòl no urbanitzable segons el PGOU de Dénia i dins de l'àrea agrícola en la zona d'esmorteïment d'impactes del PORN Forest del Montgó i, per tant, està afectada pel règim previst en el Decret 180/2002, de 5 de novembre, pel qual s'aprova el PORN Forest del Montgó, concretament en l'article 16.6 (previsió de servicis suficients), article 60 (prohibició en l'àmbit del PORN d'abocadors d'inerts i residus sòlids urbans) i article 107 (avaluació d'impacte ambiental i informe de la CMA).  
  
4. L'esmentada activitat (...) consistix realment en l'emmagatzematge de residus inerts derivats de la construcció, el tractament d'estos residus, la trituració amb grans màquines de pedres i altres materials, l'emmagatzematge de grans muntons de terra i el transport d'estos materials, la qual cosa produïx en l'ambient un gran i greu impacte en forma de sorolls, pols i olors.  
5. L'activitat descrita s'emplaça en un entorn ja saturat per un altre tipus d'activitats terciàries (...) i, per tant, el seu impacte relatiu és major encara, si és possible, per l'efecte multiplicador que suposa l'existència d'activitats del mateix signe en un espai tan concentrat.  
6. No hi ha raó d'utilitat pública o interés social que justifique l'emplaçament de l'activitat en eixe tipus de sòl no urbanitzable, ni tan sols està justificada la conveniència de l'esmentada activitat des del punt de vista del desenrotllament econòmic o social. (...)  
7. Els ajuntaments de la zona estan contra la instal·lació d'este tipus d'activitats en l'àmbit de l'associació: l'Ajuntament de Dénia ha ordenat el tancament de l'activitat, i l'EATIM de la Xara (en l'àmbit territorial del qual treballa Excatrans, SL), l'Ajuntament de Pedreguer i el d'Ondara han aprovat acords plenaris en els quals s'oposen a la instal·lació d'este tipus d'instal·lacions en la zona, com ja vam posar de manifest en el nostre anterior escrit.  
8. Des del punt de vista del procediment dels articles 16 i 18 de la Llei 4/92, l'activitat pretesa no complix els requisits indispensables per a obtindre una DIC: l'informe municipal no ha sigut emés per l'òrgan competent que és el Ple de l'Ajuntament sinó per la Comissió de Govern que no té competència; no hi ha un estudi justificatiu de la solució per a l'accés rodat i en l'actualitat l'intens trànsit que genera l'activitat discorre per camins rurals sense asfaltar que es ressenten enormement d'este trànsit, i, finalment, a menys de cinc quilòmetres de l'emplaçament hi ha sòl urbà de tipus industrial apte per a albergar este tipus d'activitats.  
Per tant, ens oposem frontalment al fet que siga atorgada la DIC sol·licitada per la mercantil Excatrans, SL, per a l'exercici d'una activitat d'abocament, emmagatzematge i tractament de residus inerts en sòl no urbanitzable de Dénia pels arguments abans exposats.»  
Esta circumstància s'ha constatat segons la visita d'inspecció realitzada el 17.11.2000, i d'acord amb l'informe municipal l'activitat s'exercix des de fa almenys 20 anys.  
4. El planejament vigent en el municipi de Dénia, el Pla Transitori de Dénia (CTU: 27 de desembre de 2005, i BOP: 13 de gener de 2006), i la correcció d'errades (CTU: 1 de març de 2007, BOP: 2 de maig de 2007), classifica el sòl on s'exercix l'activitat com a sòl no urbanitzable comú SNUC-1: zones agrícoles perifèriques d'esmorteïment d'impactes afectats pel PORN (article 6.4.10, zones diferencials en sòl no urbanitzable comú).  
5. El Decret 180/2002, de 5 de novembre, del Govern Valencià, pel qual s'aprova el Pla d'Ordenació dels Recursos Naturals del Montgó (PORN), en l'article 107, àrees agrícoles, establix les condicions següents:  
«(...) 2. Els projectes següents, plans, activitats o usos s'hauran de sotmetre a informe previ de la Conselleria de Medi Ambient, en els supòsits en què no estiguen compresos dins de les activitats sotmeses al procediment d'avaluació d'impacte ambiental (Decret 162/1990, del 5 d'octubre, del Govern Valencià) o que en els procediments substantius per a la seua autorització no es preveja l'emissió d'informe de l'esmentada Conselleria: (...)   
(...) j. Les activitats de gestió o emmagatzematge de residus. (...)  
  
(...)Totes les activitats, projectes i plans o programes, així com les seues modificacions i revisions, inclosos en els annexos 1 i 11 del Decret 162/1990, del Govern Valencià, d'Impacte Ambiental, hauran d'incorporar en la corresponent avaluació la consideració explícita de la seua compatibilitat amb els objectius del present PORN.»  
D'altra banda, el Decret 229/2007, de 23 de novembre, del Consell, pel qual s'aprova el Pla Rector d'Ús i Gestió del Parc Natural del Montgó (PRUG), en l'article 31, abocadors i residus, especifica:  
  
«(...) 1. Queden prohibits els abocadors incontrolats o temporals en l'àmbit d'aplicació d'este PRUG, a excepció de l'àmbit d'afecció del Pla Especial de Caragús, en el qual s'autoritzaran els usos previstos en l'esmentat document de planejament aprovat, com ara els aplecs de material, fins i tot de terra vegetal, i amb els permisos necessaris per part de l'Ajuntament.(...)»  
6. Consten en l'expedient els informes següents:  
Ajuntament de Dénia:  
Amb registre d'entrada de data 10 d'agost de 2001, en sentit no definit.  
Amb registre d'entrada de data 18 de setembre de 2001, sol·licitant ampliació del termini concedit per a l'enviament de la documentació sol·licitada: (informe aprovat per l'òrgan municipal competent).  
Amb registre d'entrada de data 4 d'octubre de 2001, en sentit favorable:  
«(...) Sense realitzar una anàlisi tan rigorosa i detallada, sembla obvi que la zona en què queda situada l'activitat es correspon amb un dels possibles llocs on l'execució seria la menys impactant de tot el municipi. Això és a causa de l'elevat caràcter d'antropització que es concentra en esta zona, on l'ús principal és dels servicis públics: depuradora comarcal, planta de transferències comarcal i planta de compostatge municipal tot això en un radi no superior a 100 m. D'altra banda, l'emplaçament pot considerar-se prou aïllat pel que fa a aprofitaments residencials i els accessos són suficients per a permetre un adequat funcionament de l'activitat.(....)»  
  
Amb registre d'entrada de data 28 de maig de 2002, emés en relació amb la denúncia D-00/0352.  
Amb registre d'entrada de data 14 de juny de 2002 en sentit desfavorable:  
«L'activitat que s'ha de realitzar és la corresponent a un emmagatzematge de terres vegetals, situada en sòl no urbanitzable l'ús del qual sempre ha sigut l'agrícola.  
La incidència és negativa atés que els accessos al centre es realitzaran sempre per camins rurals sense cap preparació per a admetre este tipus de trànsit.  
L'esmentada incidència serà sempre negativa atés que l'accés al centre no es podrà realitzar sense perjudicar els camins rurals existents.  
  
L'activitat proposada no és oportuna plantejar-la en l'esmentada ubicació, perquè esta hauria de realitzar-se sempre en sòl industrial.  
Respecte a l'avaluació de l'impacte en el medi físic, en concordança amb el que s'ha informat en els punts anteriors, s'estima que és totalment negativa per les conseqüències que implicarien establir esta activitat sense accessos adequats. Així mateix, l'esmentada activitat s'exercix en sòl no urbanitzable segons el PGOU de Dénia i dins de l'àrea d'esmorteïment d'impactes del projecte de PORN Forest del Montgó i, per tant, està afectada pel règim de mesures cautelars acordat pel Govern Valencià mitjançant el Decret de data 26 de juliol de 2001 i segons el qual per a qualsevol llicència o autorització es requerix l'informe previ, amb caràcter preceptiu i vinculant, de la Conselleria de Medi Ambient.(...)»  
Amb Registre d'Entrada de data 24 d'abril de 2003 en sentit favorable establint les condicions següents:  
«Si en el futur l'Ajuntament realitzara una ordenació d'este tipus de treballs, caldrà ajustar-se al que s'establisca en esta ordenació.  
En cas d'informe favorable de la Conselleria d'Obres Públiques, Urbanisme i Transports i de la de Medi Ambient, el camí d'entrada des de la CV-724, de les Ventes de Pedreguer a la Xara, fins a l'entrada a la parcel·la s'haurà d'asfaltar amb doble capa d'aglomerat asfàltic en calent.(...)»  
Amb registre d'entrada de data 15 de març de 2005, en relació amb el recurs de reposició interposat per Josefa Gilabert Fornés en representació d'Excatrans SL, en data 21 d'octubre de 2003, el qual es transcriu a continuació:  
«(...) Davant d'esta resolució, l'interessat, no estant d'acord, presenta recurs de reposició pel qual entre altres al·legacions sol·licita l'exempció del cànon.(...)»  
Amb Registre d'Entrada de data 13 de desembre de 2005, es ratifica-se en:  
- Acord de la Comissió de Govern de data 4.06.2003 en el qual s'emet un informe favorable a l'activitat.  
- Acord del Consell de Gerència Municipal d'Urbanisme de data 4.02.2005, rebut en esta Conselleria en data 12.03.2005, pel qual es fixa el cànon anual que s'ha de pagar.  
Conselleria de Medi Ambient:  
Amb Registre d'Entrada en data 29 d'abril de 2003, en els termes següents:  
«Vos tornem, adjunta, la documentació rebuda (...) perquè este projecte requerix DIA i esta Conselleria no pot emetre l'informe de la DIC que se sol·licita per ser preceptiva la declaració d'impacte ambiental. Este tràmit l'ha de sol·licitar directament l'òrgan substantiu.»  
  
Amb Registre d'Entrada de data 12 de desembre de 2003:  
«Vistos els informes emesos pel cap del Servici d'Impacte Ambiental, (...) s'adjunta l'informe del cap del Servici d'Avaluació Ambiental en què recull els informes d'altres servicis relacionats amb la matèria i l'informe de la Secció Foresal i d'Espais Protegits en realitzar indicacions sobre la matèria.»  
Del tècnic d'Espais Naturals.  
En relació amb l'expedient més amunt referenciat i vist l'informe de la directora conservadora del parc nacional del Montgó, així com el del cap de zona mediambiental, s'informa que l'esmentada tanca és compatible amb el Decret 180/2002 pel qual s'aprova el pla d'ordenació dels recursos naturals del Montgó. No obstant això, es considera imprescindible que es prenguen les mesures correctores següents:   
Plantació d'arbratge en tot el perímetre de la parcel·la on es realitza l'aplec de terres vegetals, amb la intenció que servisca de barrera visual i assegurar la integració ambiental i paisatgística de la zona afectada.  
  
El camí limítrof a la parcel·la en qüestió correspon a l'assagador Camí de Xàbia, l'amplària legal del qual és de 8 metres i en l'actualitat només té 6,8 metres, per la qual cosa es proposa que, prenent com a centre l'eix del camí, es delimiten quatre metres a un costat i a l'altre per a aconseguir l'amplària legal de l'assagador esmentat. Així doncs, la tanca sol·licitada s'haurà de recular 1,2 metres, aproximadament.»  
Conselleria de Territori i Habitage, DG de Planificació i Gestió del Medi, entra amb data 17 de juliol de 2003 i és favorable, sempre que es complisquen les condicions estipulades en el Decret 180/2002 pel qual s'aprova el Pla d'Ordenació dels Recursos Naturals del Montgó, que afecten l'actuació. Este informe expressa:  
«1. L'actuació s'ubica en la partida Caragús, polígon 18, parcel·les 326-a-b, 327, 328-a-b, 425, 426 del terme municipal de Dénia. Consistix en una activitat d'emmagatzematge provisional de terres vegetals per al seu ús posterior en aprofitaments agrícoles o ornamentals. La superfície total de la finca és de 13.272 m², dels quals 7.300 m² es destinen a zona de cobertura arbòria, i els altres 5.972 m² a l'activitat projectada.  
  
2. L'empresa promotora, Excatrans, SL, es dedica a la consolidació i preparació de terrenys, per la qual cosa es pretén l'aprofitament per a altres usos de les terres excavades. D'acord amb l'article 4 de la Llei 10/2000, de 12 de desembre, de Residus de la Comunitat Valenciana, estos materials no tindrien la consideració de residus, sempre que no es modifiquen les seues propietats o característiques originals, i no se sotmeten a una operació de valorització o eliminació.  
  
3. En el cas que es destinen a un procés posterior de valorització o eliminació tindrien la condició de residus no perillosos. En este sentit, i d'acord amb l'article 2.j) del Reial Decret 1481/2001, de 27 de desembre, pel qual es regula l'eliminació de residus per mitjà de depòsit en abocador, l'emmagatzematge de residus té una duració màxima d'un any quan la destinació final siga l'eliminació o de dos anys quan la destinació final siga la valorització.  
4. Des del punt de vista del funcionament de l'activitat es considera que la descàrrega de terres ha de realitzar-se, en tot cas, en capes progressives des de la superfície de la parcel·la, cosa que evitarà en la mesura que siga possible l'abocament en altura per gravetat, que ocasiona molèsties per alçament de pols i augmenta el risc de caiguda o lliscament.  
Per tot l'anterior, considerant que l'activitat d'emmagatzematge de terra vegetal no constituïx una operació de gestió de residus, en virtut del que establix l'article 4 de la Llei 10/2000, de 12 de desembre, de residus de la Comunitat Valenciana, sempre que es realitze amb les condicions esmentades en la memòria del projecte.  
En el cas que es modifiquen les propietats o les característiques originals del material o se sotmeten a una operació de valorització o eliminació posterior, es considerarà una operació de gestió de residus i, per tant, haurà de sol·licitar la inscripció en el Registre de Gestors de Residus de la Comunitat Valenciana.  
Revisat el Reglament per a l'execució de la Llei 2/1989, d'Impacte Ambiental, l'activitat «emmagatzematge de terra natural» no es troba definida dins de cap dels annexos d'este reglament i, per tant, no es troba sotmesa al procediment d'avaluació d'impacte ambiental.  
  
No obstant això, atés que l'actuació s'ubica dins dels límits del PORN del Parc Natural del Montgó es fa consulta a la Direcció Territorial de Medi Ambient, i es reben els informes següents:  
Informe de la directora conservadora del Parc Natural del Montgó en el qual s'indica que l'actuació proposada suposa una degradació del paisatge agrari, per la qual cosa és imprescindible l'aplicació de les mesures correctores proposades en l'EIA, consistents en la plantació d'arbratge en tot el perímetre on es realitza l'emmagatzematge de terres, per a assegurar una adequada integració ambiental i paisatgista de la zona afectada.  
Cap de zona mediambiental. S'indica que l'activitat proposada es realitza des de fa diversos anys, i ara es pretén legalitzar. La zona de la parcel·la que limita amb el camí ramader està a una cota superior al camí i, per tant, hi ha un mur de blocs i roques de grans dimensions. L'afecció al camí ramader assagador Camí de Xàbia es referix a l'ample que legalment ha de tindre, que és de 8 m, i en l'extrem nord de la parcel·la l'amplària que s'aconseguix és de vora 6,8 m. Com no està delimitat el camí ramader no es pot imputar directament a esta parcel·la l'afecció al camí.»  
Tècnic de parcs naturals, registrat amb data 14 de juny de 2004:  
  
«(...) Es planteja la qüestió referent a si l'activitat plantejada d'emmagatzematge de terres vegetals ha de considerar-se com a emmagatzematge de residus o no. Esta qüestió considerem que ha de ser resolta prèviament a l'emissió d'un possible informe de la Conselleria. Per tant, estimem convenient que se sol·licite l'esmentat informe la Direcció General de Qualitat Ambiental, com a organisme competent en la matèria.  
Segons la nostra opinió, es pot avançar una primera anàlisi, per la qual considerem que si l'activitat se cenyix estrictament al que preveu el projecte aportat i es complixen les mesures correctores adequades per a minimitzar possibles emissions de pols i emissions sonores pel trànsit de vehicles pesants, considerem que la seua incidència sobre els ecosistemes del Parc Natural del Montgó no seria significativa.»  
Cap d'Àrea de Planificació i Ordenació del Territori, registrat amb data 19 de juliol de 2004:  
«(...) Segons l'informe remés en data 6.7.2004 per l'Àrea de Residus d'esta Conselleria les terres vegetals que sol·licita emmagatzemar no tenen consideració de residus, sempre que no es modifiquen les seues propietats o característiques originals i no se sotmeten a una operació de valorització o eliminació.  
Per tant considerem que si l'activitat se cenyix estrictament al que preveu el projecte aportat i es complixen les mesures correctores adequades per a minimitzar possibles emissions de pols i emissions sonores per trànsit de vehicles pesants, considerem que la seua incidència sobre els ecosistemes del Parc Natural del Montgó no seria significativa i, per tant, es considera compatible amb la normativa del PORN, per la qual cosa a estos efectes s'emet un informe favorable a la sol·licitud plantejada per l'interessat.»  
Direcció General d'Obres Públiques, Oficina del Pla de Carreteres.  
Consta l'emissió de cinc informes de caràcter desfavorable. Les dates d'entrada d'estos es detallen a continuació:  
  
24 de setembre de 2004  
23 de desembre de 2004  
25 de maig de 2005  
15 de setembre de 2005  
8 de juny de 2009, havent resultat infructuoses les gestions realitzades per a efectuar la notificació d'este últim informe, d'acord amb el que preveu l'article 59.4 de la Llei de Règim Jurídic de les Administracions Públiques i del Procediment Administratiu Comú.  
  
L'esmentat informe és del tenor literal següent:  
«Amb data 3.04.2009 ha tingut entrada en este Servici de l'Oficina del Pla de Carreteres la petició d'informe de l'expedient indicat.  
Examinada la documentació, s'emet un informe desfavorable pel que fa a planejament viari, ja que no s'esmenen les deficiències observades en els anteriors informes. És necessari aportar, a més del que s'ha aportat, la documentació següent:  
1. Estudi de trànsit, tant de l'actual existent en les vies utilitzades, com del generat per l'activitat que se sol·licita.  
2. Plànols de detall dels accessos que es proposen a la parcel·la, així com de les connexions amb la xarxa de carreteres. Estudi de visibilitat en la intersecció amb la xarxa de carreteres.  
3. Actuacions que s'han de realitzar per a adequar, segons les instruccions de carreteres, els elements mencionats en els punts anteriors al nou ús que se sol·licita.(...)»  
Confederació Hidrogràfica del Xúquer.  
«(...) En resum, esta actuació, quan afecte el domini públic hidràulic i/o la seua zona de policia haurà d'ajustar-se en totes les seues fases al que disposa la normativa específica vigent i en particular a la Llei d'Aigües 29/85, de 2 d'agost, els seus reglaments i la resta de disposicions que la despleguen.»  
7. En data 12 de gener de 2010, el Servici Territorial d'Ordenació del Territori d'Alacant emet un informe desfavorable respecte a la present sol·licitud de declaració d'interés comunitari, i proposa que no siga admesa a tràmit.  
8. En data 30 d'abril de 2010, el Servici de Coordinació Territorial de la Direcció General d'Urbanisme, basant-se en els dades aportades en l'informe remés pel Servici Territorial, emet un informe en relació amb les seues competències de supervisió i coordinació, i a fi de la determinació dels criteris i directrius de política urbanística i de sòl.  
  
Fonaments de dret  
1. Per a resoldre sobre esta sol·licitud té atribució el conseller de Medi Ambient, Aigua, Urbanisme i Habitatge, segons el que establix l'article 6.j) del Reglament dels Òrgans Territorials i Urbanístics de la Generalitat, aprovat per Decret 162/2007, de 21 de setembre.  
  
2. La sol·licitud a què es referixen estes actuacions s'ha de resoldre d'acord amb el que disposa la Llei 4/1992, de 5 de juny, de la Generalitat Valenciana, del sòl no urbanitzable, en relació amb el que disposa la disposició transitòria tercera de la vigent Llei 10/2004, de 9 de desembre, de la Generalitat, de sòl no urbanitzable.  
3. En concret, la implantació de l'activitat pretesa requerix l'atribució prèvia de l'ús i aprofitament corresponent en els termes que es deriven de l'article 19.2.F) de la Llei 4/1992 anteriorment citada, en el qual es preveu la instal·lació de depòsits, de titularitat i explotació privades, per a l'emmagatzematge de residus que complisquen el que disposa el número 2 de l'article anterior i compten amb una declaració favorable en relació amb el seu impacte ambiental i paisatgístic.  
  
Segons l'article 8.2.9. del Pla General Transitori de Dénia: «Les activitats turístiques, recreatives, esportives, d'oci i recreació i terciàries en general podran ser realitzades en NUC-1, requerint sempre informe previ favorable de la Conselleria de Medi Ambient i l'específica competent en la matèria de la qual es tracte. Basant-se en este article, en principi, l'ús estaria permés.  
Segons el PORN del Montgó (Decret 180/2002), i d'acord amb l'article 107 d'este, l'ús també estaria permés.  
Segons el PRUG del Parc Natural del Montgó (Decret 229/2007), i d'acord amb l'article 31 d'este, l'ús estaria prohibit a excepció de l'àmbit del Pla Especial Caragús. No obstant això, a pesar del temps transcorregut des de l'aprovació del PRUG, este pla especial encara no ha sigut aprovat.  
Així mateix, cal recordar, a la vista de tot l'anteriorment exposat en els antecedents de fet, que l'Ajuntament de Dénia considera l'activitat sol·licitada com una activitat industrial, la qual estaria estrictament prohibida: les activitats industrials i productives no podran realitzar-se en cap cas (article 8.2.8 del PGT Dénia), contradient-se així en el seu informe de data 15 de març de 2005, en el qual desestima el recurs de reposició interposat pel representant de l'activitat en relació amb el càlcul del cànon.  
Cal mencionar també que l'activitat proposada podria estar inclosa dins de l'àmbit d'actuació del Pla Especial Caragús (Pla Rector d'Ús i Gestió del Parc Natural del Montgó, Decret 229/2007, aprovat el 23 de novembre de 2007 pel Consell, article 31, abocadors i residus). Este pla ordenarà la zona a fi d'ubicar allí la nova planta de tractament de restes d'obra. El projecte preveu l'adequació del camí d'accés a les instal·lacions i una zona verda que disminuïsca l'impacte ambiental.  
  
No obstant això, a causa de les múltiples discrepàncies entre la planimetria que forma part del Pla General Transitori de Dénia i les fitxes de planejament i gestió d'este, resulta impossible determinar si les parcel·les on té lloc esta activitat es troben incloses dins de l'àmbit d'actuació del pla especial o no. En el cas que fora afirmatiu, podria arribar a legalitzar-se l'activitat en el moment que es desenrotlle esta unitat d'execució. No obstant això, a pesar del temps transcorregut des de l'aprovació del PRUG, este pla especial, com s'ha dit anteriorment, encara no s'ha aprovat.  
Consten en l'expedient cinc informes de l'Oficina del Pla de Carreteres, tots ells de caràcter desfavorable. No s'han esmenat, per tant, les deficiències assenyalades per este organisme.  
Per tot això, s'observa la incompatibilitat del que s'ha sol·licitat amb els preceptes i les normes esmentades de pertinent aplicació en matèria d'urbanisme, resolc:  
  
Únic  
No admetre a tràmit la sol·licitud formulada per Excatrans, SL, de sol·licitud de declaració d'interés comunitari per a l'activitat d'emmagatzematge de terres vegetals, en sòl no urbanitzable, en la partida Caragús, polígon 18, parcel·les 326ab, 327, 328ab, 425 i 426 del municipi de Dénia.  
Contra esta resolució, que posa fi a la via administrativa, pot interposar-se un recurs de reposició davant del conseller de Medi Ambient, Aigua, Urbanisme i Habitatge en el termini d'un mes comptador des de l'endemà de ser notificada, d'acord amb el que establixen els articles 116.1 i 117.1 de l'esmentada Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999, de 13 de gener; o bé un recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que els interessats puguen exercitar qualsevol altre recurs que estimen oportú.»  
  
  
València, 19 de juny de 2012.- El director general d'Avaluació Ambiental i Territorial: Juan Giner Corell.